ওয়েব ডেস্ক: যাদবপুরে ফের কলরব। দুপুর থেকে ক্যাম্পাসে আটকে উপাচার্য, সহ উপাচার্য, রেজিস্ট্রার সহ অধ্যাপকরা। কলেজ ও বিশ্ববিদ্যালয়ের ছাত্র সংসদ ভেঙে স্টুডেন্ট কাউন্সিল তৈরির নির্দেশ দিয়েছে রাজ্য। একাধিক নিয়মও স্থির করে দেওয়া দেওয়া হয়েছে। এর বিরুদ্ধে ফের সরব যাদবপুর। আজ বিশ্ববিদ্যালয়ে ছিল এগজিকিউটিভ কাউন্সিলের বৈঠক। ছাত্রছাত্রীদের দাবি, রাজ্যকে এগজিকিউটিভ কাউন্সিল জানাক, তারা স্টুডেন্ট কাউন্সিল মানে না। কাউন্সিলের তরফে জানানো হয়, তাঁরা রাজ্যকে পড়ুয়াদের দাবিটুকু পাঠিয়ে দেবেন। তবে নিজেদের তরফে কোনও প্রস্তাব দেবেন না। ক্ষুব্ধ পড়ুয়ারা এরপরই ক্যাম্পাসে অবস্থানে বসে পড়েন।